<classify> WAZIRI Mkuu, Kassim Majaliwa amewataka wanunuzi wa zao la pamba katika maeneo mbalimbali nchini wahakikishe wanaongeza kasi ya ununuzi wa zao hilo ili wakulima wapate fedha zao kwa wakati.Pia, Waziri Mkuu amemuagiza Waziri wa Kilimo, Japhet Hasunga pamoja na naibu mawaziri wake kubaki katika mikoa yote inayolima zao la pamba hadi wakulima wote watakapolipwa fedha zao na kuhakikisha pamba yote iliyomo mikononi mwa wakulima inauzwa.Aliyasema hayo jana wakati alipotembelea Chama cha Msingi cha Itemelo kilichoko eneo la Dutwa wilayani Bariadi, Simiyu kwa ajili ya kujionea mauzo ya zao la pamba.Waziri Mkuu alisema ataendelea kusimamia mwenendo wa zao hilo kwa ukaribu, lengo likiwa kuona wakulima wananufaika kwa kupata tija.Ilani ya CCM ya 20152020 inasisitiza kilimo na inataka wakulima wapate masoko ya uhakika na tunalitekeleza jambo hilo na pamba yote itanunuliwa, alisema Majaliwa.Alisema serikali inataka kuona pamba yote iliyoko kwa wakulima inatoka ili wakulima walipwe fedha ambazo zitawawezesha kujikimu kimaisha pamoja na kununua pembejeo kwa ajili ya maandalizi ya msimu ujao. Kadhalika, Waziri Mkuu aliwataka viongozi wa AMCOS wahakikishe wanawatambua wakulima kwa majina, maeneo wanayoishi pamoja na ukubwa wa mashamba yao ili waagize pembejeo kulingana na mahitaji halisi. Hata hivyo, aliwasihi wakulima kufungua akaunti katika taasisi mbalimbali za kifedha, lengo likiwa ni kuhifadhi vizuri fedha wanazozipata kutokana na mauzo ya pamba ili ziwasaidie baadaye. Pia, aliwasisitiza wakulima hao waendelee kutunza vizuri pamba yao na kuipeleka ghalani ikiwa katika hali nzuri ya usafi na ubora wa hali ya juu, kwani kwa sasa pamba ya Tanzania inasifika kwa ubora katika soko la dunia. Kwa upande wa masoko hususan ya pamba, Waziri Mkuu aliwasisitizia wananchi wa Dutwa na Watanzania kwa ujumla kuwa serikali inaendelea kuhakikisha uwepo wa masoko ya uhakika wa mazao yote.Aliongeza kuwa moja ya ajenda muhimu ya ziara yake ya kiserikali aliyoifanya nchini Misri mwezi uliopita ilikuwa ni kutafuta masoko ya uhakika ya mazao ikiwemo pamba. Kwa upande wake, Katibu Mkuu wa Chama Cha Mapinduzi CCM, Dk Bashiru Ally alimshukuru Waziri Mkuu kwa kutoa msukumo katika ununuzi zao la pamba. Aidha, alimuomba Waziri Mkuu aongeze msukumo zaidi ili wakulima walipwe fedha zao kwa wakati. Waziri wa Kilimo, Japhet Hasunga alisema hali ya malipo kwa wakulima wa zao la pamba kwa sasa ni ya kuridhisha kwa kuwa wakulima katika maeneo mbalimbali wameanza kulipwa. Alimuahidi Waziri Mkuu kwamba wataendelea kubaki katika mikoa inayolima pamba kwa ajili ya kufuatilia mwenendo wa mauzo ya pamba, kuhakikisha wakulima wote wanalipwa fedha zao kwa wakati. Kuhusu suala la makato ya fedha za pembejeo ambazo wakulima wanalalamikia kukatwa kiasi kikubwa kuliko kiwango halisi wanachostahili, Hasunga alisema atalishughulikia.Mbunge wa Jimbo la Bariadi, Andrew Chenge alisema amefanya ziara katika kata 20 kati ya 30 kwenye jimbo hilo na kuona changamoto kubwa ya wananchi kuwa ni mauzo ya pamba.Ujio wa Waziri Mkuu umeleta manufaa kwani wanunuzi wameanza kuja kwa kasi, alisema Chenge. Kwa upande wake, Mbunge wa Jimbo la Itilima, Njalu Silanga ambaye pia ni Mkurugenzi wa Kampuni ya Nsangali inayonunua pamba, amemuahidi Waziri Mkuu kwamba ifikapo leo saa 8:00 mchana atakuwa amelipa Sh milioni 135 zinazohitajika na Amcos ya Itemelo ili kulipia deni la pamba iliyoko ghalani. Awali, Katibu wa Amcos ya Itemelo, Lucas Ephraim alimuomba Waziri Mkuu awasaidie kuhimiza kampuni mbalimbali zinazonunua pamba zipeleke fedha kwa wakati ili kukidhi makisio tarajiwa.Katibu huyo alisema chama chao kinahudumia vijiji vitano vikiwa na jumla ya wakulima 2,665 wa pamba wenye jumla ya ekari 9,675. Pia chama chao kinahitaji Sh milioni 135.139 ili kulipia deni la pamba ambayo iko ghalani.  <topic>: kitaifa 